Polski owczarek nizinny

Polski owczarek nizinny on vanha puolalainen paimenkoirarotu.

 Ulkonäkö 

Pää on sopusuhtainen ja keskikokoinen, kallo hieman kaareva, otsapenger selkeästi erottuva. Kuono on tylppä ja vahva, kirsu mahdollisimman tumma. Silmät ovat soikeat, keskikokoiset ja pähkinänruskeat. Korvat ovat riippuvat, keskikokoiset, melko ylös kiinnittyneet ja sydämenmuotoiset. Karvapeite on karhea, paksu, tiheä ja runsas, sekä suora että hieman laineikas hyväksytään. Värityksistä ja väriyhdistelmistä kaikki sallitaan. Urosten säkäkorkeus vaihtelee 45-50 cm välillä ja narttujen 42-47 cm välillä.Polski owczarek nizinny. Suomen Kennelliitto, 27.11.1999. Viitattu 1.2.2020.

 Luonne ja käyttäytyminen 

Polski owczarek nizinny on eloisa koira, joka kuitenkin on hermorakenteeltaan rauhallinen ja tasapainoinen. Se on valpas, aktiivinen, älykäs ja tarkkaavainen. Sillä on erinomainen muisti ja hyvät oppimisominaisuudet ja rotumääritelmän mukaan koiraa onkin helppo kouluttaa. PON on hieman varautunut vieraiden ihmisten suhteen, mutta tämä on luonteenomaista paimenkoiralle. Samalla se on kuitenkin myös ympäristöstään kiinnostunut ja utelias.

 Alkuperä 

PON:n esi-isä tuli paimentolaisheimojen kanssa Kaspianmeren alueelta Puolan alankomaille 1200-luvulla. Erityisesti hunnien kerrotaan tuoneen mukanaan rodun kantakoiria, jotka sittemmin risteytyivät paikallisten puolalaisten koirien kanssa. 1500-luvulla kerrotaan eri yhteyksissä puolalaisesta keskikokoisesta paimenkoirasta, ja samoihin aikoihin kauppiaat myös veivät varhaisia polski owczarek nizinnyjä Skotlantiin, missä ne todennäköisesti vaikuttivat partacollien kehitykseen. 

Alun perin puolalaisia alankopaimenkoiria kasvatettiin useassa eri koossa pienestä suurehkoon, joista ainoastaan keskikokoinen variaatio lopulta vakiinnutettiin viralliseksi roduksi. Kiinnostus rodun systemaattiseen kasvattamiseen syntyi puolalaisissa kartanoissa ja maatiloilla. Sekä prinsessa Anna Jabłonowska, prinsessa Swiatopołk-Czetwertynska että kreivitär Grocholska lukeutuivat PON:n historiallisiin omistajiin. Rotua kasvatettiin erityisesti Planta-maatilalla ja Milanówissa. Maailmansotien välisenä aikana erityisen kuuluisia yksilöitä olivat Tuska ja Fajkus.Lakomik-Kaszuba, Gabriela. Psy Ras Polskich Wczoraj i Dzis - Polish Native Dog Breeds of Yesterday and Today, s. 5, 7, 9. Zwiazek Kynologiczny w Polsce.

Polski owczarek nizinny esiintyi näyttelyssä ensimmäisen kerran 1920-luvulla, minkä jälkeen varsinainen jalostustyö alkoi. 1940-luvulla eläinlääkäri ja kirurgi tri Danuta Hryniewicz sekä Maria Dubrowina aloittivat rodun elvytyksen harvoja jäljellä olleita yksilöitä paikantaen. He löysivät erityisen paljon koiria Pommerin ja Bydgoszczin alueilta, ja sieltä kotoisin olleet yksilöt rekisteröitiin kantakirjaan heti toisen maailmansodan jälkeen. Myös koiranäyttelytuomarit Lubomir Smyczynski ja Jadwiga Dyakowska auttoivat rodun elvytyksessä.

FCI hyväksyi PONin uutena rotuna 1950-luvulla, ja se oli samalla ensimmäinen FCI:n tunnustama puolalainen rotu. Alkuperäisen rotumääritelmän laativat Danuta Hryniewicz ja Maria Dubrowina, käyttäen mallina yksilöä nimeltä Smok z Kordegardy. Hryniewicz omisti z Kordegardy -kennelin, ja juuri hänen kasvatustyöstään tuli perusta rodun jalostukselle toisen maailmansodan jälkeisenä aikana. 

Historiallisesti merkittäviä rodunedustajia ovat olleet mm. Doman, Lubek, Smok, Szelma ja Witez z Kordegardy -kennelistä, Amok Moniek, Gwarek ja Radosz z Psiego Raju -kennelistä, Wigor-Gol z Jurty -kennelistä, Premier ja Utopia Oligarchia-kennelistä, Amal z Banciarni-kennelistä, Jemioluszka, Malina, Mazur ja Slonka z Gangu Dlugich -kennelistä, sekä Sasquehanna Malinnik Ponadto.

Rotu levisi maailmalle 1960-luvulla, jolloin rodun edustajia vietiin mm. Saksaan, Hollantiin, Belgiaan ja Ranskaan. 1980-luvulla rotu tuotiin mm. Englantiin, Tanskaan, Norjaan ja Ruotsiin. Suomessa ensimmäinen PON-pentue syntyi vuonna 1989. Suomen PON-kerho - Finska PON-klubben ry perustettiin vuonna 1990.

 Käyttötarkoitus 

Pon on energinen karvapallo, humoristinen älykkö, vauhdikas agilitykoira, temperamenttinen tokoilija, näyttävä näyttelykoira ja rento lenkkikaveri.

Polski owczarek nizinny on vanha puolalainen rotu, ja sen esi-isä tuli paimentolaisheimojen kanssa Puolan alankomaille jo 1200-luvulla. PONia on alun perin käytetty paimenkoirana ja siihen tehtävään sen ketterä ja tarkkaavainen olemus sopiikin erinomaisesti. Vaihtoehtoisesti PONin kanssa voi harrastaa vaikka tokoa, agilityä tai vaikka rauniota. Lisäksi PON sai syyskuussa 1999 PK-oikeudet.

Lähteet

 Aiheesta muualla 
 Suomen Kennelliiton rotumäärittely: Polski owczarek nizinny
 Koirat.com rotuesittely
 Suomen PON-kerho

Luokka:FCI 1 Lammas- ja karjakoirat (paitsi sveitsinpaimenkoirat)
Luokka:Paimenkoirat
Luokka:Puolalaiset koirarodut